รัฐบาลไทย-ข่าวทำเนียบรัฐบาล-"สุรเชษฐ์" ตรวจเยี่ยมสถาบันศึกษาปอเนาะศอลาฮุดดีน จ.ปัตตานี
วันศุกร์ที่ 21 เมษายน 2560
"สุรเชษฐ์" ตรวจเยี่ยมสถาบันศึกษาปอเนาะศอลาฮุดดีน จ.ปัตตานี
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ ลงพื้นที่อําเภอโคกโพธิ์  เพื่อตรวจเยี่ยมสถาบันศึกษาปอเนาะศอลาฮุดดีน (SolaHuddeen)
โดยมีนายเศวต เพชรนุ้ย นายอําเภอโคกโพธิ์, นายเรวัฒน์ เพชรสงฆ์ ผอ.กศน.จังหวัดปัตตานี, นายนภดล พุฒสกุล ผอ.กศน.อําเภอโคกโพธิ์, บาบอ, คณะครูอาสาสมัครการศึกษานอกโรงเรียนประจําสถาบันศึกษาปอเนาะ และนักศึกษา กศน.โคกโพธิ์ประจําสถาบันศึกษาปอเนาะศอลาฮุดดีน ร่วมให้การต้อนรับและนําเยี่ยมชม
พล.อ.สุรเชษฐ์ ชัยวงศ์กล่าวว่า ตั้งใจมาเยี่ยมเยียนสถาบันศึกษาปอเนาะในพื้นที่จังหวัดชายแดนภาคใต้ หลังจากที่ได้เคยไปเยี่ยมชมมาแล้วหลายแห่งซึ่งพบว่ามีคุณภาพทั้งสิ้นเช่น สถาบันศึกษาปอเนาะอัลฟาแตฮป่าพร้าว (Alfateh Islamic Institute) จ.ยะลา ส่วนภาพความประทับใจแรกที่ได้พบในสถาบันศึกษาปอเนาะศอลาฮุดดีนแห่งนี้คือ นักเรียนได้ยืนต้อนรับด้วยความอบอุ่น สัมผัสได้ว่าเด็ก ๆ ยิ้มแย้มแจ่มใส ต้อนรับให้เกียรติเป็นอย่างมาก จึงขอให้กําลังใจและสนับสนุนการทํางานของครูอาสาสมัครการศึกษานอกโรงเรียนประจําสถาบันศึกษาปอเนาะ2ท่าน ที่ได้ช่วยดูแลรับผิดชอบนักเรียนปอเนาะแห่งนี้ทั้ง68 คนให้ได้รับการศึกษาอย่างมีคุณภาพต่อไป
จากการพูดคุยกับครูอาสาสมัครและบาบอ ยิ่งทําให้เราได้เห็นความสําเร็จของนักเรียนที่จบออกไปศึกษาต่อในสถาบันการศึกษาหลายแห่งมีอาชีพ มีงานทําจํานวนมาก และจากการตรวจเยี่ยมหอพัก สนามกีฬา มุมเรียนรู้ปอเนาะ ฯลฯ ทําให้เห็นถึงความสะอาด ความเอาใจใส่ ความเป็นระเบียบที่ดีของสถาบันศึกษาปอเนาะแห่งนี้ ที่เคยได้รับรางวัล"สถาบันศึกษาปอเนาะที่ร่วมจัด กศน.ดีเด่น ประจําปี2552"ของจังหวัดปัตตานี
ดังนั้น หากมีสิ่งใดที่ต้องการให้กระทรวงศึกษาธิการและรัฐบาลดูแลสนับสนุนเพิ่มเติมอย่างทั่วถึงมากขึ้น ก็พร้อมจะรับปัญหาความต้องการไปดําเนินการต่อไป เช่นปัญหาการขาดแคลนน้ําได้มอบให้คณะทํางานเร่งประสานกับหน่วยงานที่เกี่ยวข้องให้มาสํารวจพื้นที่เจาะน้ําบาดาลเพิ่มเติมแล้ว
นอกจากนี้ ได้ฝากให้ครูอาสาสมัคร กศน. ทํางานเป็นตัวแทนทุกหน่วยงานของภาครัฐ ไม่ใช่เป็นตัวแทนของหน่วยงานการศึกษาเท่านั้น เพื่อให้เกิดการประสานและร่วมพัฒนาสถาบันศึกษาปอเนาะให้มีคุณภาพเจริญก้าวหน้ายิ่งขึ้นต่อไป ทั้งยังขอให้สถาบันศึกษาปอเนาะช่วยสร้างความรู้ความเข้าใจแก่ประชาชนทุกหย่อมหญ้าในพื้นที่ เพื่อให้เข้าใจถึงความสําคัญของการศึกษา อันจะมีผลถึงความสงบสุขและสันติสุขให้เกิดขึ้นในพื้นที่จังหวัดชายแดนภาคใต้ต่อไป
จากนั้นพล.อ.สุรเชษฐ์ ชัยวงศ์ และคณะ ได้เดินทางไปตรวจเยี่ยม"กศน.ตําบลโคกโพธิ์"ซึ่งดูแลรับผิดชอบภารกิจสําคัญ4ด้าน คือ การเป็นศูนย์เรียนรู้ปรัชญาของเศรษฐกิจพอเพียงและเกษตรทฤษฎีใหม่ประจําตําบล ศูนย์ส่งเสริมพัฒนาประชาธิปไตยประจําตําบล (ศส.ปชต.) ศูนย์ดิจิทัลชุมชน และศูนย์การศึกษาตลอดชีวิตชุมชน โดยขอให้ทํางานให้เกิดความเชื่อมโยงกับสถานศึกษาหน่วยงาน และกระทรวงอื่น ๆ โดยเฉพาะอย่างยิ่งศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) ซึ่งตั้งอยู่ที่ อ.หนองจิก จ.ปัตตานี เพื่อที่จะร่วมกันส่งเสริมสนับสนุนภารกิจทั้ง4ด้านดังกล่าวของ กศน.ตําบล อย่างมีคุณภาพต่อไป โดยเฉพาะอย่างยิ่งหลักปรัชญาเศรษฐกิจพอเพียง ซึ่งมีคุณค่าอย่างมากที่สามารถนําไปใช้ในการดํารงชีพในชีวิตประจําวันได้ สามารถถ่ายทอดให้แก่ผู้เรียนและประชาชน ซึ่งถือเป็นหน้าที่สําคัญของครู กศน.ทุกคน
ปอเนาะ (ภาษามลายูปัตตานี เพี้ยนจาก pondok "ปนโดะก์" ในภาษามลายูกลาง
ยืมมาจากภาษาอาหรับ فندق "ฟุนดุก" แปลว่า โรงแรม)
หมายถึง สํานักสอนศาสนาอิสลามที่มีหอพักนักเรียนอยู่ในบริเวณสํานัก
ซึ่งโดยปกติจะเป็นกระท่อมเล็ก ๆ
ทุก ๆ ตําบลใน 3 จังหวัดภาคใต้ มีปอเนาะมากกว่า 1 ปอเนาะ